  Виталий Пронин Люкаськемъёс 1 минут шыпыт сылӥзы, быремъёсты буре вайыса.Ижысь Уйпал шайвыл дорысь синпелет доры люкаськылӥзы югдурез утисьёс. 22-тӥ июньлы, Буре ваён но кайгырон нуналлы,  сӥзьыса, отын ортчиз «Ӵуказе вал война» ужрад.Министерствоысь  кивалтӥсьёс сяна, шайвылэ вуизы та удысын тыршем ветеранъёс, али ужаны кутскисьёс. Быдӟым ожын быремъёсты буре вайыса, соос чуренак султӥзы. Котькудӥзлэн кияз - войнае ветлэм милиционерлэн туспуктэмез.Югдурез утёнъя министрлэн воштӥсез Сергей Поволоцкий люкаськемъёслы вазиськиз:- Быдӟым ожлэн нырысетӥ араз тушмонэз пазьгыны кошкиз милициысь 500 воргорон. 300-эзлы вордӥськем палъёсаз берытскыны ӧз кылды. Удмуртие кылемъёсыз но тросэз быризы, дезертиръёсты но бандитъёсты кутылыкузы.Секыт тодэ ваёнъёссэ кисьтӥз МВД-лэн Нижний Новгородысь академиезлэн Ижысь ёзысьтыз ветеранъёслэн кенешсылэн кивалтӥсез Владимир Ныров. Владимир Алексеевич вордӥськыны укшам ӵапак война кутскон азьын.Та бӧрсьы люкаськемъёс 1 минут шыпыт сылӥзы, быремъёсты буре вайыса. Синпелет доры сяська керттэтъёс понӥзы, сюсьтылъёс ӝуатӥзы. Ижын сяна, таӵе ужрадъёс ортчизы ёросъёсын но. Ольга КОРЕПАНОВА Туспуктэм:18.мвд.рф  